Metropolisielid deur winkeleienaar doodgeslaanArgieffoto: SAPA Hoofsupt. Wilfred Kgasago, woordvoerder van die metropolisie, sê die voorval het Sondagoggend in Daveyton aan die Oos-Rand plaasgevind. Hy sê die winkeleienaar het kos in ŉ woonwa verkoop en metropolisielede het hom ingelig dat hy sy woonwa moet verwyder aangesien hy nie in die area sy besigheid mag bedryf nie. Kgagaso sê die winkeleienaar is reeds vroeër die maand gewaarsku om sy woonwa te verwyder. Hy sê metropolisielede het die winkeleienaar se woonwa probeer sleep toe daar glo ŉ woordewisseling tussen die man en metropolisielede uitgebreek het. Hy het ŉ metropolisielid glo hierna met die vuis geslaan. Die metropolisielid het geval en sy kop gestamp. Hy is op die toneel dood verklaar nadat kollegas en paramedici hom tevergeefs probeer bybring het. Die winkeleienaar is in hegtenis geneem. Die polisie ondersoek ŉ saak van moord.